أمين حاريت

أمين حاريت (مزيود ف 18 يونيو 1997) كوايري مغريبي كيلعب وسايطي مهاجم ف لبوطولة لفرانساوية اللولة معا فرقة ؤلامپيك مارسي. حاريت تّولد ف پونطواز، فرانسا، و كيلعب معا لمنتخب لوطني لمغريبي د كورة. ف 27 غشت 2003 خدا الجنسية د فرانسا ف نفس لوقت معا واليديه.

 لكاريير معا لفراقي 

 نونط 
بدا حاريت لكاريير ديالو معا لفرقة د نونط ف ليݣ 1 ف 13 غشت 2016، ملي فرقتو لعبات ضد ديجون، و لعب لماتش كامل لي سالا ب الرباح 1 ل 0.

 شالكه 04 
تصغير|حاريت معا شالكه 04 ف 2018
ف 10 يوليوز 2017، شالكه 04 علنات بلي سنات معا حاريت كونطرا د 4 سنين. لقيمة د الطرونصفير كانت 8 مليون أورو، لي تقدر توصل ل 10 مليون ب لبونوصات. لعب لماتش اللول ديالو معا هاد لفرقة لألمانية ف 14 غشت ف كاس ألمانيا ضد دينامو برلين، و خرج مورا لميطا اللولة ف ماتش لي ربحاتو شالكه ب 2 ل 0.

ف 25 نونبر 2017، جاب حاريت لݣول اللول ديالو ف لبوطولة لألمانية ف ماتش ضد بوروسيا ضورتموند، لي رجعو فيه من خسارة د 4 ل 0، باش يتعادلو ف اللخر 4 ل 4. حاريت تّعتابر "اللعاب الجديد د الشهر" ديال لبوطولة د ألمانيا ف دجنبر 2017، و فاش سالا لعام، تّعتابر "اللعاب الجديد د لعام" ديال موسم 2017–2018.

ف 11 دجنبر 2019، حاريت مدد لكونطرا ديالو معا شالكه ل 3 سنين خرة، تال 2024.

 مارسي 
ف 2 شتنبر 2021، تّعلن بلي شالكه غادي تسلّف حاريت ل فرقة ؤلامپيك مارسي ف موسم 2021–2022. لعب لماتش اللول ديالو معاهوم ضد فرقة موناكو، لي غلبوها ب 2 ل 0، و كان حاريت مول لاسيست لي جاب لݣول التاني. ف لماتش لي موراه ضد رين، ماركا 12 دقيقة مورما دخل ف الدقيقة 59، لي كان أول ݣول ديالو معا مارسي. ف 20 أبريل 2022، ماركا لݣول د الرباح ضد لفرقة لقديمة ديالو، نونط، ف ماتش لي سالا ب 3 ل 2.

ف 1 شتنبر 2022، عاود نضم حاريت ل مارسي ل موسم جديد، هاد لمرة ب لإمكانية ديال لإنتقال ف مرة. ف 7 نونبر، سنى معا مارسي ب صفقة قيمتها ف جوايه 5 مليون أورو.

 لكاريير الدولية 
تصغير|أمين حاريت كايدريبلي قدام مسعود شوجاعي ف ماتش ضد إيران ف كاس لعالم 2018.
لعب حاريت ف لبدية ل لمنتخب د فرانسا د قل من 18 عام، و من بعد ل لمنتخب د قل من 21 عام. ف أكتوبر 2015، رفض باش يلعب ل لمنتخب د لمغريب د قل من 19 عام. ف 12 شتنبر 2017، بدّل الرأي ديالو، و ختار باش يلعب معا لمنتخب لمغريبي د لكبار.

ف 7 أكتوبر 2017، لعب لماتش اللول ديالو معا لمنتخب ف لإقصائيات د كاس لعالم 2018 ضد لݣابون ف موركاب محمد لخامس ف كازا. و كان خدا لبلاصة د نور الدين أمرابط ف الدقيقة 90 ف لماتش لي سالا ب 3 ل 0 ل صالح لمغريب.

ف ماي 2018، تّختار من بين 23 لعّاب باش يكون ف لمنتخب د لمغريب د كاس لعالم 2018 ف روسيا.

ف 10 نونبر 2022، تّختار معا 25 لعّابا خرين باش يمتّلو لمغريب ف كاس لعالم 2022 ف قطر. ولاكين ف 13 نونبر تعرض ل إصابة ف ركبتو و ماقدرش يشارك.

ف أكتوبر 2023، ماركا حاريت أول بيت ديالو معا لمنتخب ضد ليبيريا ف ماتش لي سالا ب الرباح ل لمغريب ب 3 ل 0.

 مصادر 

تصنيف:كوايري مغريبي
تصنيف:ناس حيين
تصنيف:زيادة 1997
تصنيف:لعابا د كاس إفريقيا 2023
تصنيف:لعابا د كاس لعالم 2018